“El secret de les taronges blaves”, nou relat del xiquet Roc
2025-07-24

Després de la seua presentació en societat amb “El secret de la Granja”, Roc, un xiquet procedent d’un temps indeterminat, que ha aterrat en la realitat del Burjassot del segle XXI per a amenitzar el confinament de grans i menuts amb les seues històries increïbles, torna aquesta setmana amb un nou relat, “El secret de les taronges blaves”.

En el nou lliurament de les aventures d’aquest peculiar personatge, la sorprenent imaginació del qual tamisa fets i personatges verídics relacionats amb el Burjassot de hui i de sempre, Roc assistirà al rodatge, en 1964 i al Pati de les Sitges, d’algunes escenes de la pel·lícula “Tintín i el misteri de les taronges blaves”, del director francès Philippe Condroyer.

De la mà de Roc, l’àrea de Cultura i Joventut de l’Ajuntament de Burjassot, que treballa per a la dinamització del patrimoni, ha llançat aquesta nova proposta que consisteix a continuar donant a conèixer el patrimoni històric, artístic i cultural de la ciutat, aquesta vegada a través dels ulls i la imaginació d’un xiquet.

Tant el relat com el vídeo de “El secret de les taronges blaves”, estan disponibles en la web municipal. La setmana que ve, Roque tornarà a les llars burjassotenses per a relatar la seua amistat amb Vicent, “el poeta”.